ET Euroopa Liidu Teataja C 352/6

Ärakuulamise eest vastutava ametniku lõpparuanne (1)

Juhtum COMP/39.315 – ENI

2010/C 352/09

Taust

Käesolevas juhtumis käsitletakse ettevõtja ENI Spa (edaspidi „ENI”) käitumist gaasi Itaaliasse transportimise turul ja Itaalia gaasitarneturgudel. Komisjoni esialgsete järelduste kohaselt võis ENI kuritarvitada oma valitsevat seisundit Euroopa Liidu toimimise lepingu artikli 102 tähenduses keeruka strateegia abil, mis seisnes juurdepääsu keelamises Itaaliasse suunduvale gaasitranspordi infrastruktuurile, täpsemalt torujuhtmetele TAG, TENP ja Transitgas, mille üle tal on koos kolmandate ettevõtjatega ühiskontroll. Nimetatud strateegiat võidi rakendada, keeldudes andmast konkurentidele transpordivõrgu vaba võimsusressurssi (varuvõimsust), pakkudes juurdepääsu ebapraktilisel viisil (võimsuse raiskamine) ja piirates strateegilisi investeeringuid (strateegiline vaeginvesteerimine) ENI rahvusvahelistes transporditorujuhtmetes.

Menetlus

Komisjon algatas käesoleva juhtumi puhul uurimise ex officio. Komisjon algatas menetluse 2007. aastal pärast kontrollkäiku ja järgnenud uurimisetappe. 6. märtsil 2009 võeti vastu vastuväited ja teavitati ENIt.

Vastuväidetest teatamise järel anti ENI-le toimik DVD kujul. Seejärel tõstatas ENI rea menetluslikke küsimusi toimikuga tutvumise kohta. Eelkõige kaebas ENI konfidentsiaalse teabe käsitlemise üle toimikus, väites, et dokumentide ülemäärane kärpimine või ebainformatiivsed kokkuvõtted ei võimaldanud dokumentide sisu täielikult mõista. Seepärast esitas ENI 2009. aasta aprillist septembrini suure hulga korduvaid taotlusi saada tutvuda täiendavalt dokumentidega, eriti nendega, mis pärinesid eelnimetatud ühiskontrolli all olevatest transpordifirmadest. Mõned taotlused rahuldati, kuid enamik lükati tagasi. Sellegipoolest, pakkumaks ENIle paremat võimalust tutvuda ühiskontrolli all olevatest ettevõtjatest pärineva kärbitud teabega, anti sellega nõustunud ettevõtjate puhul võimalus teabega tutvuda selleks ettenähtud ruumis.

ENi taotlustega tutvuda toimikuga põhjalikumalt olid tihedalt seotud tema korduvad taotlused pikendada vastuväidetele vastamise tähtaega, mida ma ka andsin, muu hulgas eriruumi menetluse korraldamiseks ja tegelemaks ENI taotlustega avaldada kärbitud teave täielikumalt.

Kolm päeva enne suulist ärakuulamist registreerisin ma ühe gaasi transportimisega tegeleva ettevõtja kui huvitatud kolmanda isiku.

Ärakuulamine toimus 27. novembril 2009. Ainus kolmas isik, kellel oli lubatud kohal olla, ei osalenud.

Võetud kohustused ja otsuse eelnõu

Vastuses vastuväidetele vaidlustas ENI, et väidetav tegevus põhjustas konkurentsiprobleeme. Vaatamata sellele alustas ENI ärakuulamise järel komisjoniga läbirääkimisi võimalike kohustuste võtmise kohta vastuväidetes käsitletud probleemide lahendamiseks. Nimetatud probleemide kõrvaldamiseks esitas ENI 4. veebruaril 2010 komisjonile oma kohustused. ENI pakkus kohustustega välja võimaluse loovutada oma osalus torujuhtmetega TAG, TENP ja Transitgas seotud ettevõtjates sobivale ostjale, kes ei ole ENIga seotud ja ei sõltu temast ega põhjusta esmapilgul konkurentsiprobleeme. TAGi puhul näevad võetud kohustused ette osaluse loovutamist esmalt Itaalia valitsuse kontrolli all olevale avalik-õiguslikule üksusele.

5. märtsil 2010 avaldas komisjon Euroopa Liidu Teatajas määruse (EÜ) nr 1/2003 (2) artikli 27 lõike 4 kohase teatise, milles tehti probleemidest ja kohustustest kokkuvõte ja kutsuti huvitatud kolmandaid isikuid üles ühe kuu jooksul alates teatise avaldamisest esitama märkusi kõnealuse teatise kohta. Kokku saadi 14 vastust, eelkõige transportijatelt, mõnelt vertikaalselt integreeritud transpordifirmalt ja kahelt reguleerivalt asutuselt.

Komisjon teavitas ENIt turutesti tulemustest. 10. mail 2010 saatis ENI vastuseks kolmandate isikute märkustele mõned selgitused. Järgnenud kirjavahetuse järel komisjoniga esitas ENI 8. juulil 2010 kohustuste muudetud versiooni.

Võttes arvesse muudetud kohustusi, on komisjon jõudnud järeldusele, et menetlus tuleks määruse (EÜ) nr 1/2003 artikli 9 kohaselt lõpetada.

ENI on komisjonile kinnitanud, et tal oli piisav võimalus tutvuda teabega, mida tema arvates oli vaja selleks, et esitada kohustused komisjoni tõstatatud konkurentsiprobleemide kõrvaldamiseks.

Pooled ega kolmandad isikud ei ole ärakuulamise eest vastutavale ametnikule esitanud ühtki täiendavat päringut ega taotlust.

Eelnevat silmas pidades olen seisukohal, et käesoleva juhtumi puhul on järgitud õigust olla ära kuulatud.

Brüssel, 13. september 2010 Michael ALBERS

(1) Vastavalt komisjoni 23. mai 2001. aasta otsuse 2001/462/EÜ, ESTÜ (ärakuulamise eest vastutavate ametnike pädevuse kohta teatavates konkurentsimenetlustes) artiklitele 15 ja 16 (EÜT L 162, 19.6.2001, lk 21).

(2) Kõik edaspidi viidatud sätted on määruse (EÜ) nr 1/2003 sätted.